Predkladacia správa
 
	Informácia o stave budovania Lokálnej seizmickej siete východné Slovensko za rok 2004 sa predkladá na základe uznesenia vlády SR č. 466 / 2004 bod B. 3.

Vyššie uvedeným uznesením vlády SR sa ukladá ministrovi školstva SR „predložiť na rokovanie vlády odpočet plnenia úloh s možnosťou úpravy cieľov, alebo potreby finančných prostriedkov v súlade so skutočnými podmienkami“ do 31. mája každoročne (prvýkrát v roku 2005) do splnenia úlohy. 

	Predložená informácia hodnotí stav budovania Lokálnej seizmickej siete východné Slovensko za rok 2004 a obsahuje informácie o najdôležitejších činnostiach vykonaných v uplynulom roku. Hlavným cieľom tohto projektu je vybudovanie lokálnej siete seizmických staníc v okolí seizmických ohniskových zón na východnom Slovensku, ktoré budú slúžiť na kontinuálne monitorovanie zemetrasnej aktivity v ohniskových zónach. 

	Projekt je súčasťou krízového menežmentu štátu z hľadiska prevádzkovania jadrových energetických zariadení na Slovensku a bezpečnosti a ochrany zdravia obyvateľstva a bude dopĺňať údaje Národnej siete seizmických staníc. Budovanie lokálnej seizmickej siete východné Slovensko sa realizuje v rokoch 2004-2006. V rámci projektu bude vybudovaných  6 seizmických staníc a spracovateľské centrum informácií získaných z uvedených šiestich seizmických staníc na Fakulte matematiky, fyziky a informatiky Univerzity Komenského v Bratislave.

	Úlohy stanovené na rok 2004 boli splnené v predpokladanom rozsahu a v súlade s uznesením vlády SR 466 / 2004.

	Financovanie prevádzkových nákladov lokálnej seizmickej siete východné Slovensko po ukončení projektu t. j. od roku 2007 je potrebné riešiť už v roku 2005 a 2006 konzultáciami medzi Ministerstvom školstva SR, Ministerstvom vnútra SR (Úradom  civilnej ochrany) a Ministerstvom financií SR.